[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 29.1.2008

KOM(2008) 44 endelig

2006/0206(COD)

MEDDELELSE FRA KOMMISSIONEN TIL EUROPA-PARLAMENTET

i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets forordning om eksportforbud og sikker oplagring af metallisk kviksølv

1 SAGSFORLØB

Forslag sendt til Europa-Parlamentet og Rådet (dokument KOM(2006)636 endelig – 2006/0206COD): | 26. oktober 2006 |

Udtalelse afgivet af Det Europæiske Økonomiske og Sociale Udvalg: | 25. april 2007 |

Udtalelse afgivet under Europa-Parlamentets førstebehandling: | 20. juni 2007 |

Fælles holdning vedtaget (med enstemmighed) den: | 20. december 2007 |

2 FORMÅLET MED KOMMISSIONENS FORSLAG

Formålet med forslaget er at gennemføre foranstaltning 5 (afvikling af kviksølveksporten) og 9 (oplagring af overskydende kviksølv fra chloralkaliindustrien) i Fællesskabsstrategien for kviksølv, KOM(2005) 20 af 28. februar 2005. Det indgår i en større pakke af lovgivningsmæssige og ikke-lovgivningsmæssige tiltag under strategien.

Kommissionens forslag indeholder to specifikke foranstaltninger vedrørende kviksølv, nemlig

- forbud mod eksport af metallisk kviksølv og

- indførelse af pligt til oplagring af metallisk kviksølv fra tre industrikilder (chloralkaliindustrien, produktion af nonferro-metaller og rensning af naturgas), enten ved midlertidig oplagring eller endelig bortskaffelse.

Disse bestemmelser suppleres med en ordning for informationsudveksling og en rapporteringspligt. Informationsudvekslingen skal sikre, at man i god tid kan konstatere eventuelle behov for yderligere lovgivning.

3 BEMÆRKNINGER TIL DEN FÆLLES HOLDNING

3.1 Generelle bemærkninger

Kommissionen har helt, delvis eller i princippet accepteret 8 af Europa-Parlamentets 40 ændringer fra førstebehandlingen. To ændringer er nu enten direkte eller indirekte blevet indarbejdet i den fælles holdning.

Kommissionen har accepteret ændringer, der indsætter en bestemmelse om sanktioner, ændringer vedrørende en udvidelse af informationsudvekslingen samt mindre ændringer af betragtningernes formulering. Kommissionen har afvist ændringer, der ville give forslaget et andet retsgrundlag, udvide dets anvendelsesområde, ændre datoen for eksportforbuddets ikrafttræden, begrænse oplagring af metallisk kviksølv til udelukkende midlertidig oplagring, give mulighed for at give Almadén-anlægget en fortrinsstilling og indføre støtte til udviklingslande og NGO'er.

Rådet er gået ind på at indarbejde Europa-Parlamentets forslag om indførelse af en bestemmelse om sanktioner med en lidt anden formulering.

Efter Kommissionens opfattelse ændrer den fælles holdning ikke ved forslagets principper og sigte, og den kan derfor tilslutte sig den fælles holdning i uændret form.

3.2 Bemærkninger til de enkelte ændringer

3.2.1 Parlamentets ændringer, som Kommissionen har accepteret, og som helt, delvist eller i princippet er indarbejdet i den fælles holdning

Ændring 17 og 34 er indarbejdet med en lidt anden ordlyd. De indføjer en artikel om sanktioner og en tilsvarende betragtning i det oprindelige forslag.

3.2.2 Parlamentets ændringer, som Kommissionen har afvist, men som helt, delvist eller i princippet er indarbejdet i den fælles holdning

Ingen af de ændringer, som Kommissionen har afvist, er indarbejdet i den fælles holdning.

3.2.3 Parlamentets ændringer, som Kommissionen og Rådet har afvist, og som ikke er indarbejdet i den fælles holdning

Størsteparten af Parlamentets ændringer er afvist af begge institutioner og ikke indarbejdet.

Ændring 1, 7, 8, 9, 10, 16, 20, 22, 33 og 50 er afvist, da de indebærer en betydelig udvidelse af forordningens anvendelsesområde (eksportforbud mod kviksølvforbindelser og kviksølvholdige produkter samt importforbud). Kommissionens konsekvensanalyse af det oprindelige forslag gav ikke holdepunkt for en sådan udvidelse.

Ændring 2 og 19 er afvist, da de ændrer forslagets retsgrundlag.

Ændring 6, 24 og 36 er afvist, da de indebærer fortrinsbehandling af et enkelt oplagringsanlæg (Almadén) og kompenserende foranstaltninger for tidligere miner. Det bør overlades til hver enkelt økonomisk aktør at træffe sit valg af oplagringssted. Forordningen er ikke et finansielt instrument, og støtteforanstaltninger bør træffes i anden sammenhæng, når og hvor de er påkrævede.

Ændring 11 er afvist, da en henvisning til en PARCOM-afgørelse om udfasning af kviksølvcelleteknologi i chloralkaliindustrien ikke er relevant for forordningens indhold.

Ændring 12, 15, 25, 26, 28 og 47 er afvist, da de indebærer en begrænsning til midlertidig oplagring alene og ikke åbner mulighed for endelig bortskaffelse. Efter Kommissionens opfattelse er endelig bortskaffelse af metallisk kviksølv absolut muligt, når blot der gælder strenge sikkerhedsregler.

Ændring 16 og 35 er afvist, da der ikke er behov for specifikke bestemmelser om at fremme befolkningens bevidsthed og adgang til oplysninger. Den risiko, der er forbundet med kviksølv, er offentligt kendt, og der er via internettet let adgang til alle oplysninger om EU's tiltag.

Ændring 18, 38 og 39 er afvist, eftersom faglig og finansiel bistand til udviklingslandene og/eller NGO'er, der er aktive på kviksølvområdet, falder helt uden for forordningens anvendelsesområde. Forordningen er ikke et finansielt instrument.

Ændring 13, 30 og 32 er afvist, da de indfører meget komplekse og byrdefulde rapporteringskrav, der ikke står i rimeligt forhold til de reelle informationsbehov.

Ændring 37 er afvist, da datoen ligger for tæt på.

Ændring 41 er afvist, da bestemmelsen er overflødig; IPPC-godkendelse omfatter allerede dette spørgsmål.

3.2.4 Parlamentets ændringer, som Kommissionen har accepteret fuldt ud, delvis eller i princippet, men som ikke er indarbejdet i den fælles holdning

Ændring 3, 4, 5, 14, 23 og 31 er accepteret delvis eller i princippet af Kommissionen, men ikke indarbejdet. De består for det meste af mindre ændringer i betragtningerne.

3.2.5 Andre ændringer, som Rådet har foretaget i forslaget

I artikel 3 er der indsat en ny mulighed for midlertidig eller permanent oplagring af metallisk kviksølv i dybe, underjordiske, hårde klippeformationer.

I artikel 4 er der indsat et nyt stk. 3 om, at der, inden eksportforbuddet træder i kraft, udarbejdes tekniske kriterier for oplagring af metallisk kviksølv efter en udvalgsprocedure.

I artikel 5 er der indsat specifikke rapporteringskrav til importører, eksportører og forvaltere af lagre.

Artikel 7 er skrevet om og omhandler nu både informationsudveksling, revideret og udvidet rapporteringspligt for Kommissionen og en revisionsbestemmelse.

I artikel 8 er der tilføjet en særlig henvisning til eksportrestriktioner på medlemsstatsplan.

4- KONKLUSION

Kommissionen finder Rådets ændringer acceptable, da de blot indebærer en skærpelse af sikkerhedskravene ved oplagring af kviksølv og rapporteringskravene. De ændrer ikke på forslagets anvendelsesområde. Derfor kan Kommissionen acceptere den fælles holdning.